與吳興薛士隆使君遊弁山石林先生故居
作者：范成大
朝代：宋

paragraphs: 白蘋有嘉招，蒼弁得勝踐。
會心不憚遠，乘興恐失便。
籃輿犯窮臘，共作忍寒面。
溟濛雲釀雪，浩蕩風落鴈。
松篁漸清幽，猿鶴或悲怨。
英英文章公，作舍鎖葱蒨。
嶢峰俯前榮，佳木秀諸院。
窮搜發山骨，林立侍談讌。
西巖踞熊虎，東巖峙屏案。
履綦故仿佛，蓋瓦已零亂。
經營三十年，成毀一飛電。
摩挲土花碧，小立爲三歎。